༄༅། །དཔལ་ལྡན་ངག་གི་དབང་ཕྱུག་སྲིད་པ་འདིར། །ཆོས་མིག་རབ་ཡངས་སྐྱེ་བའི་སྒྱུ་འཕྲུལ་གྱིས། །མཁས་ཚུལ་ཕྲིན་ལས་རྨད་བྱུང་དཔལ་སྟུག་གི །ལུགས་བཟང་འཇིག་རྟེན་སྣང་བྱེད་རྒྱལ་གྱུར་ཅིག །དེང་གི་སྐྱེ་དགུའི་ལས་བཟང་སྐྱ་རེངས་ཀྱིས། །ཉེར་དྲངས་བསོད་ནམས་བརྒྱ་པའི་གཟུགས་སྐུའི་ཉི། །རྒྱལ་བསྟན་ཀུན་གསལ་འགྲམ་པར་ལེགས་སྤུད་ཚེ། །ཕྱོགས་བྲལ་ཕན་བདེའི་འདབ་བརྒྱ་ཅིས་མི་འཛུམ། །སྐྱབས་གནས་འདུས་པ་གང་གི་མཁྱེན་ནུས་བརྩེ། །ཡངས་པར་ཕྱིན་པའི་དཔེ་ཟླ་ང་ཉིད་ལ། །ངེས་པར་མཆིས་སྙམ་མཁའ་ཁྱོད་རྒྱགས་མི་འཚལ། །ཀུན་མཁྱེན་ཡེ་ཤེས་མཐའ་བྲལ་གྱིས་ཀྱང་འགྲན། །སྣ་ཚོགས་ལས་པས་ལན་འགར་བདར་མིན་པ། །མཐོང་ན་མི་མཐུན་མེད་སྐུའི་མི་སྦྱིན་སྐྱེས། །བགྲང་ཡས་བསྐལ་པའི་ཡུན་དུ་རིས་བྲལ་གྱི། །སེམས་ཅན་རྩ་ལག་མི་ཤིགས་བརྟན་ཆེད་དུ། །འཛམ་བུ་ཉལ་འགྲོའི་རིན་ཆེན་ཀཉྩ་ན། །ལེགས་བྲིས་བཟོ་བོས་བསྐྲུན་ལྟའི་ཆོས་ཀྱི་ཁྲི། །སྟོབས་འབྱོར་དྲེགས་ལྡན་བྱེ་བའི་ཐོར་ཚུགས་རྩེས། །ལན་གཅིག་མིན་པས་བཏུད་པ་ག་ལ་བར། །མཐོ་རིས་རྟེན་གྱི་རྐང་འཐུང་ལྡེམ་པའི་ཕང་། །དོན་གཉིས་སྙེ་མ་གཡུར་དུ་ཟ་མིན་ཡང་། །ལྷག་བསམ་མེ་ཏོག་དཀར་པོ་འཛུམ་དབུས་ནས། །ཞུ་རིས་རྐང་དྲུག་དབྱངས་ཆུང་འབུལ་བ་ནི། །རྣམ་འདྲེན་བསྟན་པའི་སྣང་བྱེད་དམ་པ་ཉིད་རིས་བྲལ་འགྲོ་བའི་སྤྱི་ནོར་ཆེན་པོ་ཉིད་དུ་བཞུགས་པ་གོར་མ་ཆག་མོད། དེང་དུས་འབྲི་ཀླུང་དལ་གྱིས་འབབ་པའི་འགྲམ་ངོགས་ཀྱི་ལུས་ཅན་རྣམས་ཀྱི་སྐལ་བ་དམ་པའི་མགྲོན་དུ་ཁུགས་པ་དང་། མཐོང་དོན་མི་དམན་ཞལ་བཟང་སྙིང་རྗེའི་ལག་པས་ཕྱིས་པ་གང་དེ། གྱི་ན་པ་དེའི་འདྲེན་བྱེད་ཟུང་གི་དགའ་སྟོན་དུ་ཉེ་བར་ནོད་པའི་སྐུ་དྲིན་གསོབ་མཚོན་དུ། དར་དཀར། ལིང་ཡུག ལྭ་ཏ་ཡུག རས་ཡུག དངུལ་སྲང་། ཝ་ལྤགས། རྟ་ཕོ་བཅས་པ་འདི་དག་ཞུ་དག་བླ་མར་བཏགས་པས་ཕུལ་བ་ལགས། ཞེས་ལྕགས་ར་སྤྲུལ་སྐུ་རིན་པོ་ཆེ་ངག་དབང་ཕྲིན་ལས་དཔལ་བཟང་པར་ཕུལ་བའི་ཞུ་ཡིག་ཏུ་བྲིས་པའོ།། །།